**สภาพปัญหาและแนวทางป้องกัน
การล่วงละเมิดทางเพศเด็กโดยนักบวชในศาสนสถาน**

**วราภรณ์ ตรีประเสริฐวงศ์**1

1นักศึกษาปริญญาโท คณะนิติศาสตร์ มหาวิทยาลัยเชียงใหม่, โทรศัพท์ 0844042898

1e-mail : withpang@gmail.com

**บทคัดย่อ**

บทความนี้เป็นการศึกษาเหตุการณ์การล่วงละเมิดทางเพศเด็กโดยนักบวชที่เกิดขึ้นในสังคมไทย ว่ามีสาเหตุและที่มาอย่างไร และปัจจัยใดที่ส่งเสริมให้เกิดเหตุการณ์เหล่านั้น รวมไปถึงการทบทวนและวิเคราะห์บทบัญญัติกฎหมายสำหรับการป้องกันการล่วงละเมิดทางเพศเด็กที่มีอยู่ในปัจจุบัน เพื่อเสาะแสวงหามาตรการและกลไกที่จะสามารถป้องกันไม่ให้เกิดเหตุการณ์ดังกล่าว และเพื่อเสนอแนะแนวทางการพัฒนามาตรการทางกฎหมายและกลไก ให้ส่งเสริมการปกป้องสิทธิของกลุ่มเสี่ยงให้ดียิ่งขึ้น

จากการศึกษาพบว่าสาเหตุสำคัญที่ส่งผลให้เกิดเหตุการณ์ดังกล่าว คือการที่เด็กเข้าทำการบวชเณรและจำต้องอาศัยอยู่ในศาสนสถานตลอดเวลาตราบเท่าที่ยังคงต้องครองสถานะเหล่านั้น โดยเด็กทุกคนที่เข้าทำการบวชจำต้องตกอยู่ในสถานะที่ไม่อาจต่อรองหรือปกป้องตนเองได้ เพราะต้องอยู่ภายใต้อำนาจของนักบวชที่มีสถานะและอาวุโสมากกว่า และจากการศึกษาตัวบทกฎหมายที่มีอยู่ในปัจจุบันของไทยพบว่า ไม่มีบทบัญญัติทางกฎหมายใด ๆ ที่กำหนดถึงมาตรการในการป้องกันเด็กจากการถูกล่วงละเมิดทางเพศ จะพบก็เพียงแต่พระราชบัญญัติคุ้มครองเด็ก พ.ศ.2546 ที่บัญญัติถึงการคุ้มครองเด็กไว้อย่างกว้าง ๆ และประมวลกฎหมายอาญา ที่บัญญัติถึงการลงโทษผู้กระทำความผิดในกรณีที่เกิดการล่วงละเมิดทางเพศเด็กขึ้นแล้วเท่านั้น รวมไปถึงวัฒนธรรมและความเชื่อของสังคมไทยที่เป็นปัจจัยเสริมที่ส่งผลให้ไม่เกิดการตั้งคำถามต่อองค์กรศาสนา และผู้เสียหายก็มักที่จะไม่ดำเนินการทางกฎหมายใด ๆ ต่อนักบวช ซึ่งเป็นเหตุให้นักบวชยังคงสามารถทำการล่วงละเมิดทางเพศเด็กได้เรื่อยมา

**คำสำคัญ :** การล่วงละเมิดทางเพศ, เด็ก, นักบวช

**The Problems and Prospects on Protection of Child Sexual Abuse
by Priests in the Religious Area**

Waraporn Triprasertwong1

1 Graduate Student, Faculty of Law Chiangmai University, Tell. 0844042898

1e-mail : withpang@gmail.com

**Abstract**

This research describes the approach of child sexual abuse by priests in Thailand to study its cause, origin and any stimulator in which the current laws and regulations of child sexual abuse protection will be reviewed and analyzed to seek any measure or mechanism to effectively prevent such approach and to provide the suggestion and recommendation for such laws and regulation, including such mechanism to preferably support and protect the rights of the children who is at risk.

 The study has found that a significant key of the approach is a child ordination and a living term throughout the ordination period as their rights are limited and controlled without self-protection from the gerontocracy rule. According to such current laws and regulations, there is no such direct provision imposing the measure of child sexual abuse protection other than Child Protection Act B.E. 2546 which broadly prescribe such measure and Thailand Penal Code only specifies offender’s penalty as if an offense of the child sexual abuse approached, including Thai-based culture and beliefs leading to the arising of non-question behaviors in religious organizations and barely existing of victim’s legal action to the priests resulting in the continuously remaining of child sexual abuse by priests.

**Keywords :** Sexual Abuse, Child, Priest

**บทนำ**

การนำเด็กเข้าสู่ร่มเงาของศาสนาผ่านการบวช เป็นความเชื่อ วัฒนธรรม และประเพณีของสังคมไทย ที่หล่อหลอมบิดามารดาและผู้ปกครองให้เลือกที่จะส่งบุตรหลานของตนเข้าทำการบวชตั้งแต่อายุยังน้อย ซึ่งนอกจากจะคาดหวังให้เด็กได้ใช้เวลาว่างให้เกิดประโยชน์และได้รับการขัดเกลาให้เป็นคนดีมีศีลธรรมแล้ว ในศาสนาพุทธยังเชื่อว่าเป็นการตอบแทนบุญคุณบิดามารดาและสามารถนำพาบิดามารดาเกาะชายผ้าเหลืองไปยังสวรรค์ได้อีกด้วย แต่นอกจากวัตถุประสงค์ของการนำเด็กเข้าทำการบวชดังที่กล่าวมาในข้างต้นแล้ว ยังมีเด็กอีกจำนวนมากที่อาจจะมิได้มีความเต็มใจนักในการที่จะเข้าไปอาศัยอยู่ในศาสนสถานผ่านการบวช แต่จำต้องยอมที่จะเข้าไปอาศัยร่มเงาของศาสนา เพียงเพื่อให้ตนได้มีโอกาสศึกษาเล่าเรียนหนังสือจนจบปริญญา หรือที่เรียกว่าการบวชเรียน ซึ่งมักพบได้ในครอบครัวที่ขาดแคลนทุนทรัพย์แต่ก็ยังคงมองว่าการศึกษาเป็นสิ่งสำคัญ จึงเป็นอีกหนึ่งสาเหตุสำคัญที่ส่งผลให้เด็กเหล่านี้ จำต้องเข้าไปอาศัยอยู่ในศาสนสถานและตกเป็นกลุ่มเสี่ยงต่อการถูกล่วงละเมิดทางเพศจากนักบวชอย่างไม่มีทางเลือก

บ่อยครั้งการล่วงละเมิดทางเพศที่เกิดขึ้นในกลุ่มศาสนาพุทธก็ไม่ปรากฏเป็นข่าว เพราะผู้กระทำความผิดเป็นพระชั้นผู้ใหญ่ที่มีอิทธิพลและเป็นที่นับหน้าถือตาในหมู่ชาวพุทธ ซึ่งในรอบหลายปีที่ผ่านมา มีการร้องเรียนเกี่ยวกับเหตุการณ์ที่สามเณรถูกล่วงละเมิดทางเพศหลายกรณีด้วยกัน โดยเหตุการณ์ที่เกิดขึ้นมักเกิดจากพระพี่เลี้ยงและสามเณรที่มีวัยวุฒิที่โตกว่ากระทำการล่วงละเมิดทางเพศต่อสามเณรที่มาบวช โดยเด็กที่บวชเป็นสามเณรเกือบทั้งหมดจำต้องตกอยู่ในสถานการณ์จำยอมต่อการถูกล่วงละเมิดทางเพศ และสามเณรอีกส่วนหนึ่งรู้สึกว่าเป็นเรื่องปกติกับการที่ตนถูกล่วงละเมิดทางเพศ ที่ยิ่งไปกว่านั้น ผู้ปกครองของเด็กผู้เสียหายจำนวนครึ่งต่อครึ่งเลือกที่จะไม่ปกป้องเด็กและเลือกที่จะไม่ดำเนินคดีต่อผู้กระทำความผิดซึ่งเป็นพระ โดยมองว่าการที่เด็กชายถูกล่วงละเมิดทางเพศนั้นไม่เสียหายเท่ากับกรณีของเด็กหญิง และสังคมเองก็ยังไม่จับตามองเท่า

สิ่งที่สะท้อนให้เห็นจากข่าวการล่วงละเมิดทางเพศเด็กที่เกิดขึ้นเป็นจำนวนมากในปัจจุบัน ย้อนให้กลับมาตั้งคำถามว่า อะไรเป็นสาเหตุและเงื่อนไขที่ทำให้เกิดเหตุการณ์เลวร้ายดังกล่าวขึ้นในศาสนสถาน ท่ามกลางแหล่งชุมชนและสังคมอยู่บ่อยครั้ง และรัฐได้มีการสร้างมาตรการทางกฎหมายในการป้องกันหรือกลไกใด ที่จะสามารถป้องกันการล่วงละเมิดทางเพศเด็กได้อย่างแท้จริงหรือไม่ รวมไปถึงมาตรการทางกฎหมายในการคัดกรองและตรวจสอบผู้ที่จะเข้ามาทำการบวชนั้นเพียงพอแล้วหรือไม่ และการใช้สถานะของความเป็นนักบวชในการเข้าถึงเด็กซึ่งเป็นเหยื่อ ควรจะต้องรับผิดเพิ่มมากขึ้นตามกฎหมายหรือไม่ หากสถานะเหล่านั้นสามารถเพิ่มปัจจัยในการเข้าถึงเหยื่อซึ่งเป็นเด็กได้ง่ายขึ้น

 ดังนั้น เพื่อเปิดเผยถึงเรื่องราวความเสียหายและข้อเท็จจริงที่เกิดขึ้นกับเด็กผู้ตกเป็นเหยื่อของการล่วงละเมิดทางเพศโดยนักบวชที่เกิดขึ้นในศาสนสถานว่ามีสถานการณ์ที่ร้ายแรงเพียงใด อะไรคือสาเหตุและปัจจัยที่ทำให้ยังคงเกิดเหตุการณ์เลวร้ายเหล่านี้ มาตรการทางกฎหมายและกลไกในการป้องกันต่อกลุ่มเสี่ยงที่มีอยู่ในปัจจุบันของไทยมีประสิทธิภาพที่เพียงพอและสามารถป้องกันเหตุการณ์การล่วงละเมิดทางเพศเด็กได้จริงหรือไม่ หากไม่มีประสิทธิภาพที่ดีเพียงพอแล้ว ก็จำต้องเสาะแสวงหามาตรการทางกฎหมายและกลไกอื่นใด ที่สามารถป้องกันการเกิดเหตุการณ์การล่วงละเมิดทางเพศต่อกลุ่มเสี่ยงได้ในอนาคต เพื่อที่จะเสนอแนะแนวทางการพัฒนามาตรการทางกฎหมายให้ส่งเสริมการปกป้องสิทธิของกลุ่มเสี่ยงให้ดียิ่งขึ้น

**วัตถุประสงค์ของการวิจัย**

1. เพื่อศึกษาข้อเท็จจริงที่เกิดขึ้นเกี่ยวกับเหตุการณ์การล่วงละเมิดทางเพศเด็กโดยนักบวช ว่ามีสาเหตุและที่มาอย่างไร และอะไรเป็นปัจจัยที่ทำให้เกิดเหตุการณ์เหล่านั้น

2. เพื่อศึกษาทบทวนและวิเคราะห์มาตรการทางกฎหมายและกลไกในการป้องกันต่อกลุ่มเสี่ยงจากการถูกล่วงละเมิดทางเพศ ที่มีอยู่ในปัจจุบันของไทย

3. เพื่อต้องการที่จะเสาะแสวงหามาตรการทางกฎหมายและกลไกอื่น ที่จะสามารถป้องกันไม่ให้เกิดเหตุการณ์ล่วงละเมิดทางเพศต่อกลุ่มเสี่ยงได้ในอนาคต

4. เพื่อเสนอแนะแนวทางการพัฒนามาตรการทางกฎหมายและกลไกที่มีอยู่ ให้ส่งเสริมการปกป้องสิทธิของกลุ่มเสี่ยงให้ดียิ่งขึ้น

**การทบทวนวรรณกรรม**

 **1. แนวคิดทฤษฎีที่เกี่ยวข้อง**

**1.1 แนวคิดในเรื่องสิทธิเด็กตามแนวทางสิทธิมนุษยชนสากลกับการถูกล่วงละเมิดทางเพศ**

หลักการในเรื่องสิทธิเด็กเป็นหลักการที่สืบเนื่องมาจากหลักสิทธิมนุษยชนสากลซึ่งทุกคนต้องให้การเคารพและปกป้อง และเป็นหน้าที่ของแต่ละรัฐในการที่จะปกป้องเด็กทุกคนจากการถูกล่วงละเมิดทางเพศ ผ่านมาตรการและกลไกทางกฎหมายของรัฐอย่างมีประสิทธิภาพ เพื่อให้เด็กได้มีชีวิตและได้รับการพัฒนาทั้งทางด้านร่างกายและจิตใจอย่างมีคุณภาพ เจริญเติบโตขึ้นเป็นทรัพยากรมนุษย์ที่มีคุณค่าต่อตนเองและสังคมต่อไป โดยเด็กถือเป็นกลุ่มเสี่ยงต่อการถูกล่วงละเมิดทางเพศ เพราะความสามารถในด้านร่างกายและระดับสติปัญญา รวมไปถึงอำนาจในการต่อรองของเด็กนั้นยังไม่สามารถเทียบเท่ากับผู้ใหญ่ได้ อีกทั้งในบางสังคมเอง เด็กถูกมองเป็นเพียงสมบัติของบิดามารดาหรือผู้ปกครอง ที่สามารถจะบงการหรือทำอะไรกับเด็กก็ได้ทั้งนั้น จนเป็นหนึ่งในสาเหตุที่ส่งผลเด็กเหล่านั้นถูกละเลยในการปกป้องและคุ้มครองจากการถูกล่วงละเมิดทางเพศ[[1]](#footnote-1)

**1.2 แนวคิดอัตถิภาวนิยม**

ฟริดริค นิทเช่ ได้สรุปพัฒนาการทางศีลธรรมว่า ในสมัยยุคแรกเริ่มนั้น ชนชั้นสูงที่ปกครองสังคมได้กำหนดมาตรการตัดสินคุณค่าจากลักษณะของตนและลักษณะที่ตรงข้ามกับตนเป็นดีและเลว และชนชั้นสูงบางพวกที่ได้รับตำแหน่งเป็นพระหรือนักบวช ก็ได้เสนอวิถีทางดำเนินชีวิตที่ผิดแปลกไปจากธรรมดาทั่วไปเพื่อแสดงถึงความเป็นชนชั้นของนักบวชมากยิ่งขึ้น เช่น การงดกินเนื้อสัตว์ การถือศีลอด การละเว้นทางเพศ การออกธุดงค์ ไปจนถึงการบำเพ็ญเพียรสู่ศูนยภาพเพื่อเข้าเป็นอันหนึ่งอันเดียวกับพระเจ้าหรือมุ่งสู่นิพพานในเช่นพุทธศาสนา (สมบูรณ์ วัฒนะ, 2561) ต่อมาในสังคมปัจจุบัน นักบวชก็ยังคงมีกฎและระเบียบที่ต้องประพฤติปฏิบัติในการดำเนินชีวิตประจำวันที่แตกต่างขั้นตอนมากกว่าคนธรรมดาทั่วไป เพื่อรักษาระดับชั้นของนักบวชให้ยังคงอยู่ในสังคม ซึ่งศาสนาและศีลธรรมนั้น เสมือนเป็นสิ่งครอบงำทางความคิดและวิถีชีวิตประจำวันของมนุษย์ ประเด็นหลักอยู่ที่ว่ามนุษย์มีอุดมการณ์เป็นของตนเอง แต่บางครั้งก็ไม่สามารถสร้างอุดมการณ์ของตนให้เป็นจริงขึ้นมาได้ จึงจำเป็นที่จะต้องมีสิ่งปลอบประโลมใจ และนี่คือหน้าที่หลักของระบบศีลธรรมหรือศาสนา เพราะเมื่อใดก็ตามที่มนุษย์รู้สึกไม่สบายใจ ก็จะมีความรู้สึกว่าต้องการที่พึ่งเพื่อที่จะให้พอดำเนินชีวิตต่อไปได้ ศีลธรรมจึงเป็นเพียงสิ่งที่มนุษย์อุปโลกน์ขึ้นเพื่อใช้ปลอบประโลมความอ่อนแอแห่งจิตใจของตน (ปิยะฤทธิ์ พลายมณี, 2556)ดังนั้น นักบวชผู้เป็นตัวแทนศาสนา จึงเป็นเป็นแหล่งยึดเหนี่ยวจิตใจที่สำคัญของมนุษย์ในยามที่มนุษย์ตกอยู่ในสภาวะจิตที่อ่อนแอ เพราะนักบวชมีตัวตนและสามารถเข้าถึงได้ใกล้ชิดเสียยิ่งกว่าหลักคำสอนของศาสนาเพียงอย่างเดียว

**1.3 แนวคิดอัตบุคคลและวาทกรรม**

มิเชล ฟูโกต์ กล่าวว่า แท้จริงแล้วอัตบุคคลนั้นเป็นเพียงมายาภาพที่ประกอบสร้างขึ้นด้วยเครือข่ายของอำนาจทางสังคมและวาทกรรม ซึ่งอำนาจการควบคุมผ่านกระบวนการสร้างบรรทัดฐานเป็นลักษณะเด่นของสังคมสมัยใหม่ และระเบียบวินัยก็คืออุปกรณ์สำคัญของอำนาจในอันที่จะใช้กำกับผู้คนให้อยู่ในบรรทัดฐานเดียวกัน ซึ่งโดยปกติเราจะเชื่อว่าสามารถควบคุมร่างกายของตนเองได้ แต่ขณะเดียวกัน ร่างกายของคนเรานั้นก็อาจถูกควบคุมโดยไม่รู้ตัว โดยสรุปแล้ว ระบบความรู้ย่อมสัมพันธ์กับอำนาจ และอำนาจสร้างวาทกรรมทางสังคม วาทกรรมเหล่านี้สร้างความจริง และความจริงก็กลายเป็นสิ่งกำหนดถูก-ผิด ซึ่งขึ้นอยู่กับอำนาจอีกครั้งว่าความจริงในที่นี้ใครเป็นผู้พูด และผู้พูดนั้นมีสถานะทางสังคมเช่นไร ยิ่งผู้พูดมีอำนาจมากเท่าไหร่ ความจริงก็ยิ่งถูกสร้างให้เกิดขึ้นผ่านผู้มีอำนาจได้มากขึ้นเท่านั้น ไม่ว่าจะเป็นพระมหากษัตริย์ นักปราชญ์ หรือนักบวช (Seksanrmutl, 2562, มกราคม 24)

**2. งานศึกษาที่เกี่ยวข้อง**

**2.1 ภาพลักษณ์และและสถานะของพระสงฆ์ที่มีต่อสังคมไทย**

ในสมัยโบราณ การบวชเป็นพระสงฆ์ในศาสนาพุทธสามารถนำไปสู่การเลื่อนสถานะทางสังคมได้ เมื่อสึกออกมาแล้ว ก็จะเป็นที่รู้จักของสังคมและมีเครือข่ายความสัมพันธ์กว้างขวางมากกว่าผู้ที่ไม่เคยทำการบวช กลายเป็นบุคคลที่ชาวบ้านเชื่อว่าสามารถพึ่งพาได้ และเครือข่ายที่กว้างขวางมากขึ้นนี้เอง ส่งผลให้เจ้าเมืองมักแต่งตั้งให้ผู้ที่เคยผ่านการบวชเหล่านี้เป็นนายบ้าน หรือได้รับการคัดเลือกจากชาวบ้านให้ดำรงตำแหน่งที่สำคัญอยู่เสมอ ซึ่งการที่ได้รับเลือกนั้นไม่ใช่เพราะคุณสมบัติด้านศีลธรรมอย่างที่มักอธิบายกันเพียงอย่างเดียว แต่ที่สำคัญกว่านั้น น่าจะเป็นเพราะว่ามีเครือข่ายทางสังคมมากกว่าผู้อื่น จึงส่งผลให้ชาวบ้านพร้อมที่จะสนับสนุนให้เป็นตัวกลางและเป็นกระบอกเสียงระหว่างชุมชนกับรัฐได้เป็นอย่างดี (นิธิ เอียวศรีวงศ์, 2554)

ในปัจจุบัน ศาสนา ความเชื่อ และอำนาจทางสังคมในประเทศไทย มีความสัมพันธ์กันชนิดที่ไม่สามารถแยกออกจากกันได้อย่างเด็ดขาด รวมไปถึงการสะท้อนให้เห็นว่าสังคมไทยต้องการที่จะควบคุมเด็กให้อยู่ในกฎระเบียบ และพุทธศาสนาก็เป็นสิ่งที่ถูกนำมาใช้เป็นเครื่องมือในการควบคุม (นฤพนธ์ ด้วงวิเศษ, 2558) ผ่านมายาคติที่สร้างขึ้นโดยวิธีคิดแบบพุทธ ทำให้เชื่อโดยปราศจากการสงสัยและไม่มีการตั้งคำถาม รวมไปถึงการโฆษณาชวนเชื่อจากองค์กรศาสนาที่ว่าการบวชของเด็กนั้นเป็นการตอบแทนบุญคุณสูงสุดต่อบิดามารดา ตลอดจนการไม่กล้าที่จะวิพากษ์วิจารณ์ปรากฏการณ์ทางสังคมวัฒนธรรมที่เกิดขึ้น อีกทั้ง ยิ่งนักบวชคนใดมีสถานะและอิทธิพลทางสังคมมากเท่าไหร่ ความน่าเชื่อถือต่อประชาชนและสังคมยิ่งเพิ่มมากขึ้นเท่านั้น

**2.2 สถานการณ์การล่วงละเมิดทางเพศต่อเด็กโดยนักบวช**

มีงานศึกษาถึงปัญหาการล่วงละเมิดจริยธรรมของพระภิกษุสามเณร เฉพาะกรณีที่ปรากฏเป็นข่าวในหนังสือพิมพ์รายวัน นับตั้งแต่ปี 2546 - 2550 (พระปรียะพงษ์ คุณปัญญา, 2552) ซึ่งปรากฏว่ามีคดีที่พระภิกษุสามเณรเป็นผู้ก่อคดีทั้งสิ้น จำนวน 117 คดี โดยมีข้อสรุปถึงสาเหตุของการล่วงละเมิดวินัยของพระภิกษุสงฆ์ว่ามีสาเหตุสำคัญอยู่ 2 ประการใหญ่ ๆ ประการแรก คือ ผู้อุปสมบทไม่ได้มีความรู้ความเข้าใจในการอุปสมบทเป็นพระสงฆ์ในพระพุทธศาสนาแต่อย่างใด แต่เป็นการอุปสมบทพระภิกษุและสามเณรไปเพียงตามประเพณีนิยมที่สืบทอดต่อกันมาเท่านั้น ส่วนอีกประการหนึ่ง คือ สภาพขาดการศึกษา โดยผู้ที่ทำการอุปสมบทเข้ามาในพระพุทธศาสนานั้นเป็นผู้ที่ได้รับการศึกษาน้อยมาก จึงนำไปสู่สาเหตุหนึ่งของการกระทำความผิดเพราะความไม่รู้ถึงบทบัญญัติของพระธรรมวินัยและกฎหมาย ซึ่งสถานที่ก่อเหตุการณ์ล่วงละเมิดทางเพศมากที่สุดคือที่พักสงฆ์หรือกุฏิสงฆ์ และผู้ปกครองของเด็กที่ถูกล่วงละเมิดทางเพศโดยพระสงฆ์ครึ่งต่อครึ่งเลือกที่จะไม่ดำเนินคดีกับผู้กระทำความผิดหลังจากทราบเหตุ เนื่องจากมองว่าเด็กชายถูกละเมิดทางเพศไม่ใช่เรื่องเสียหายเท่ากับกรณีเด็กหญิงถูกล่วงละเมิด

ในปี 2559 ได้มีทำการสำรวจถึงสถานการณ์การล่วงละเมิดทางเพศเด็กโดยพระภิกษุสงฆ์ ที่เข้าทำการบรรพชาในช่วงปิดเทอมภาคฤดูร้อน โดยลักษณะเหตุการณ์ที่เกิดขึ้นมักจะเป็นกรณีของพระชั้นผู้ใหญ่เป็นผู้กระทำการล่วงละเมิดทางเพศเด็กในวัดสังกัดตน ซึ่งอายุเฉลี่ยของเด็กผู้เสียหายที่ถูกพระสงฆ์ทำการล่วงละเมิดทางเพศ มักจะอยู่ในช่วงอายุ 14 - 18 ปี ผู้ต้องหาที่เป็นพระสงฆ์บางรายก็ยอมรับสารภาพว่าในวัยเด็กตนเคยถูกล่วงละเมิดทางเพศมาก่อน จึงได้มากระทำการล่วงละเมิดทางเพศผู้อื่นต่อมาอีก ซึ่งในปัจจุบันมีเด็กเข้าทำการบวชเณรภาคฤดูร้อนราวแสนคนในแต่ละปี ซึ่งเป็นสิ่งที่ตอกย้ำว่าเด็กเหล่านั้นต้องตกเป็นกลุ่มเสี่ยงต่อการถูกล่วงละเมิดทางเพศอย่างไม่อาจหลีกเลี่ยงได้

แหล่งข่าวในวงการสงฆ์ได้มีการรายงานว่า บ่อยครั้งการล่วงละเมิดทางเพศที่เกิดขึ้นในกลุ่มพระเณรด้วยกันก็ไม่ปรากฏเป็นข่าว เพราะผู้กระทำความผิดเป็นพระชั้นผู้ใหญ่มีอิทธิพล และนับหน้าถือตาในหมู่ชาวพุทธ อีกทั้งเมื่อมีเหตุการณ์การล่วงละเมิดทางเพศต่อเด็กเกิดขึ้น ผู้กระทำความผิดซึ่งเป็นนักบวชนั้นก็มักที่จะพยายามปกปิดความผิดของตน โดยการกดดันทั้งเด็กและผู้ปกครองด้วยเหตุผลนานาประการ บางครั้งก็ส่งผลให้ตัวเด็กเองเกิดความอับอายและรู้สึกว่าตนเองเป็นฝ่ายผิด ก็จะไม่เล่าเหตุการณ์ดังกล่าวให้ผู้ใดทราบ จึงเป็นเหตุให้มักที่จะไม่มีการดำเนินการทางกฎหมายใด ๆ กับผู้กระทำความผิดซึ่งเป็นนักบวช

นอกจากนี้ยังพบการล่วงละเมิดทางเพศเด็กในโรงเรียนสอนศาสนาคริสต์ โดยผู้กระทำความผิดคือบาทหลวงที่เด็กให้ความเคารพศรัทธา และพบว่าเหยื่อผู้ถูกล่วงละเมิดทางเพศนั้นไม่ได้รับการเยียวยาทางจิตใจ รวมไปถึงบทบาทของฝ่ายบริหารคณะบาทหลวงในขณะนั้นก็มีปัญหา ทำให้เหตุการณ์ที่เกิดขึ้นไม่ได้รับการแก้ไขเยียวยาใด ๆ ซึ่งส่งผลเพียงแต่ให้บาทหลวงผู้กระทำการล่วงละเมิดทางเพศเด็กถูกย้ายไปในจังหวัดอื่นเท่านั้น หรือแม้กระทั่งการกลับเข้ามามีตำแหน่งหน้าที่และมีอำนาจในเขตพื้นที่ดังเดิม และยังคงมีพฤติกรรมล่วงละเมิดทางเพศเด็กอย่างต่อเนื่อง เนื่องจากบาทหลวงผู้ทำการล่วงละเมิดทางเพศเด็กนั้นมีอิทธิพลในสังคม

ไม่เพียงแต่เหตุการณ์ที่เกิดขึ้นในประเทศไทยเท่านั้นที่พบเจอกับปัญหาของการล่วงละเมิดทางเพศเด็กโดยใช้ความศรัทธาที่มีต่อศาสนาในการเข้าถึงเด็กซึ่งเป็นเหยื่อ ในสถาบันสอนสมาธิปฏิบัติธรรมขององค์กรพุทธศาสนามหายานที่ใหญ่ที่สุดในซีกโลกตะวันตกซัมบาลา ก็มีการเปิดเผยถึงการที่ศาสดากระทำการล่วงละเมิดทางเพศลูกศิษย์หลายคนเป็นเวลาหลายปี โดยใช้ความศรัทธาหลอกล่อโดยที่เหยื่อมิได้ยินยอม อีกทั้งเจ้าหน้าที่ระดับสูงหลายรายก็ทราบเรื่องราวเหล่านี้ดีแต่กลับร่วมมือกันปิดบังความจริง (Matthew Abrahams, 2019, August 10) ในศาสนาอิสลามก็มีการรายงานถึงการล่วงละเมิดทางเพศเด็กในโรงเรียนสอนศาสนาอิสลามพระคัมภีร์อัลกุรอานอยู่เป็นระลอก ที่เป็นข่าวใหญ่คือกรณีที่เกิดขึ้นในเมืองคาดูนาทางตอนเหนือของประเทศไนจีเรีย ที่พบว่าทั้งชายและเด็กชายราว 500 ราย ถูกทรมาน ถูกล่วงละเมิดทางเพศ ถูกห้ามไม่ให้ออกจากอาคารสอนศาสนา และบางรายถูกกักขังไว้นานหลายปี ซึ่งถือเป็นแหล่งทาสมนุษย์ที่ถูกปิดบังด้วยความเป็นองค์กรศาสนา ส่วนเรื่องราวที่ถูกพูดถึงมากที่สุด คือเหตุการณ์การล่วงละเมิดทางเพศเด็กที่เกิดขึ้นในศาสนาคริสต์คาทอลิก ซึ่งการเข้าบวชเป็นบาทหลวงในนิกายคาทอลิกนั้นจำต้องเข้าบวชตั้งแต่ยังอยู่ในวัยเด็ก และสถานการณ์ที่ต้องพบเจอในขณะบวชก็จะมีลักษณะคล้ายกับโรงเรียนชายล้วนหรือคุกชายล้วน ซึ่งจะพบเจอก็แต่เพศชายเท่านั้น โดยจะมีการเคร่งครัดในระเบียบและมีลักษณะเหมือนพื้นที่ปิดตาย จึงคาดว่าน่าจะส่งผลทางจิตวิทยาให้บรรดานักบวชเหล่านั้นกระทำการล่วงละเมิดทางเพศเด็กที่เป็นเพศชายเสียเป็นส่วนใหญ่ ซึ่งเรื่องราวที่เกิดขึ้นไม่เกี่ยวกับประเด็นความเป็นเพศสภาพใด ๆ ประเด็นปัญหาที่เกิดขึ้นคือ บรรดานักบวชได้ใช้สถานะตำแหน่งหน้าที่ของตนในการล่วงละเมิดทางเพศเด็กทั้งชายและหญิง และหากเด็กรายใดกล้าที่จะปฏิเสธก็จะโดนขู่ว่าจะถูกพระเจ้าสาปแช่ง ถูกฟาดด้วยไม้กางเขน และถูกลงโทษด้วยวิธีอื่น ซึ่งนอกจากจะมิได้มีการดำเนินการทางกฎหมายใด ๆ แล้ว คริสตจักรประจำรัฐเองก็ได้สมรู้ร่วมคิดในการปกปิดเรื่องดังกล่าวอีกด้วย โดยมีรายงานถึงจำนวนเด็กที่ถูกล่วงละเมิดทางเพศสูงเป็นประวัติการณ์ ส่งผลให้เป็นข่าวใหญ่และเกิดแรงกระเพื่อมต่อการตรวจสอบสถาบันศาสนาทั่วโลก

การล่วงละเมิดทางเพศเด็กที่เกิดขึ้นเหล่านี้ นอกจากจะเป็นเรื่องของรสนิยมทางเพศที่แตกต่างจากคนทั่วไปแล้ว อีกหนึ่งสาเหตุที่เป็นปัจจัยสำคัญที่ส่งผลให้เกิดการล่วงละเมิดทางเพศต่อเด็ก คือ อาการทางจิตประเภทหนึ่งที่เรียกว่า โรคใคร่เด็ก (Pedophilia) ซึ่งในเรื่องราวที่เกิดขึ้นของการล่วงละเมิดทางเพศในสังคมไทย ไม่ว่าจะเป็นเพศชายกับเพศชาย หรือเพศชายกับเพศหญิง ก็ยังคงเป็นสิ่งที่สะท้อนถึงเรื่องราวความสัมพันธ์ในเชิงอำนาจเป็นปัจจัยหลัก สังคมไทยยังคงมองว่าเพศชายมักเป็นฝ่ายกระทำต่อเพศหญิงเท่านั้น แต่รูปแบบความสัมพันธ์ที่เปลี่ยนแปลงไปในสังคมยุคปัจจุบัน ไม่จำเป็นที่จะต้องเป็นเพศชายเท่านั้นที่เป็นฝ่ายกระทำการล่วงละเมิดทางเพศกับเพศหญิง แต่ยังรวมไปถึงการล่วงละเมิดทางเพศจากบุคคลเพศเดียวกันที่มีรสนิยมรักร่วมเพศอีกด้วย แต่ไม่ว่าจะเป็นเพศใดกระทำต่อเพศใดก็ตาม บุคคลที่เป็นฝ่ายกระทำมักจะเป็นผู้ที่มีอำนาจมากกว่า ไม่ว่าจะเป็นอายุที่มากกว่า แข็งแรงมากกว่า หรือฐานะทางสังคมมากกว่า แต่สิ่งสำคัญอยู่ที่ว่าผู้กระทำนั้นสามารถให้คุณให้โทษแก่ผู้ถูกกระทำได้ และไม่ว่าสาเหตุที่เกิดขึ้นจะมาจากสภาพเศรษฐกิจ สังคม หรือจิตใจของผู้กระทำการล่วงละเมิดก็ตาม ปัจจัยสำคัญที่เป็นพื้นฐานของการล่วงละเมิดทางเพศ คือการไม่เท่าเทียมกันในเชิงอำนาจ (วิลาสินี พิพิธกุล, 2548) ซึ่งความสัมพันธ์ระหว่างนักบวชต่อเด็กผู้เข้าทำการบวชนั้นก็ถือเป็นความสัมพันธ์ในเชิงอำนาจ ที่บรรดานักบวชเหล่านั้นสามารถให้คุณให้โทษต่อเด็กได้ทั้งสิ้น เพราะหากไม่รวมถึงความไม่รู้เดียงสาของเด็กที่ถูกล่อลวงโดยนักบวชแล้ว การที่เด็กจำต้องเข้าทำการบวชก็เป็นสถานการณ์หนึ่งที่เด็กจำต้องไปอยู่ภายใต้อำนาจของนักบวชและไปอาศัยอยู่ในศาสนสถานเหล่านั้นด้วยความจำเป็น และเป็นสาเหตุสำคัญที่ส่งผลให้เด็ก ๆ เหล่านั้น ตกอยู่ในสถานะเป็นเป้ากลุ่มเสี่ยงต่อการถูกนักบวชกระทำการล่วงละเมิดทางเพศ ตราบเท่าที่ยังคงอยู่ในศาสนสถานแห่งนั้น

**2.3 มาตรการทางกฎหมายและกลไกในประเทศไทย สำหรับการป้องกันเด็กจากการถูกล่วงละเมิดทางเพศ**

**1) พระราชบัญญัติคุ้มครองเด็ก พ.ศ.2546**

ประเทศไทยได้ลงนามเข้าเป็นภาคีของอนุสัญญาว่าด้วยสิทธิเด็ก (Convention on the Rights of the Child: CRC) เมื่อวันที่ 12 กุมภาพันธ์ พ.ศ.2535 และได้ให้คำมั่นสัญญากับนานาประเทศ ว่าจะกระทำทุกวิถีทางในการปกป้องและคุ้มครองเด็กจากความรุนแรงในทุกรูปแบบ อันรวมไปถึงการแสวงประโยชน์ และการกระทำอันมิชอบทางเพศ โดยจะสร้างหลักประกันและกำหนดกลไกในการให้ความคุ้มครองและเยียวยาเด็กจากการถูกละเมิดสิทธิในด้านต่าง ๆ ต่อมาก็ได้มีการออกพระราชบัญญัติคุ้มครองเด็ก พ.ศ.2546 ซึ่งในมาตรา 26[[2]](#footnote-2) ได้มีการบัญญัติถึงมาตรการในการปกป้องคุ้มครองสิทธิเด็กไว้ แต่ก็เป็นเพียงกรอบอย่างกว้าง ๆ เท่านั้น ซึ่งเป็นไปได้ว่ามาตรการทางกฎหมายนี้ไม่สามารถที่จะบังคับใช้ได้อย่างจริงจังและมีประสิทธิภาพ

**2) ประมวลกฎหมายอาญา**

การล่วงละเมิดทางเพศเด็กโดยนักบวช ถือเป็นหนึ่งในความผิดตามประมวลกฎหมายอาญา มาตรา 276[[3]](#footnote-3) ซึ่งบัญญัติไว้เป็นบททั่วไปที่ผู้กระทำการจะต้องได้รับโทษทางกฎหมาย ที่ผ่านมาการล่วงละเมิดทางเพศเด็กโดยนักบวชที่เกิดขึ้นทั้งหมด จะปรับใช้เข้ากับกรณีที่บุคคลใด ๆ ก็ตามกระทำการล่วงละเมิดทางเพศเด็กเท่านั้น โดยมิได้มีการพิจารณาถึงการใช้สถานะตำแหน่งของนักบวชในการเข้าถึงเด็กซึ่งเป็นเหยื่อแต่อย่างใด

ในปี 2562 ประมวลกฎหมายอาญา มาตรา 285[[4]](#footnote-4) ได้มีการบัญญัติเพิ่มกรณีของผู้ทำการล่วงละเมิดทางเพศที่ได้กระทำต่อผู้ที่อยู่ภายใต้อำนาจด้วยประการอื่นใด โดยมีเจตนารมณ์เพื่อให้ความคุ้มครองบุคคลซึ่งถูกกระทำทางเพศโดยเฉพาะเด็กซึ่งตกอยู่ภายใต้อำนาจของผู้กระทำ โดยบทบัญญัติดังกล่าวนี้ สามารถที่จะนำมาปรับใช้กับกรณีของการที่นักบวชกระทำการล่วงละเมิดทางเพศเด็กในศาสนสถานได้ แต่เนื่องจากบทบัญญัติดังกล่าวเพิ่งได้มีการบัญญัติเพิ่มเติมในปี 2562 และยังมิได้มีการนำคดีความขึ้นสู่ศาลโดยปรับใช้เข้ากับมาตรานี้แต่อย่างใด จึงเป็นสิ่งที่ต้องติดตามในอนาคตต่อไปว่าศาลจะนำบทบัญญัติดังกล่าวมาปรับใช้เข้ากับกรณีของนักบวชที่ใช้สถานะและตำแหน่งของตนในการล่วงละเมิดทางเพศเด็กหรือไม่

**3) พระราชบัญญัติคณะสงฆ์ พ.ศ.2505**

ตามพระราชบัญญัติคณะสงฆ์ มาตรา 37[[5]](#footnote-5) ได้บัญญัติถึงหน้าที่ของเจ้าอาวาสว่าควรสอดส่องดูแลสถานการณ์ที่เกิดขึ้นภายในวัด ซึ่งหากเจ้าอาวาสได้หมั่นคอยตรวจตราถึงพฤติกรรมของผู้ที่เข้าทำการบวชและหมั่นตรวจสอบเหตุการณ์ที่เกิดขึ้นในบริเวณศาสนสถานอยู่เป็นประจำแล้ว ก็อาจช่วยลดปัจจัยเสี่ยงที่จะไม่ให้เกิดเหตุการณ์การล่วงละเมิดทางเพศต่อเด็กขึ้นในศาสนสถานได้ จึงเป็นสิ่งที่น่าสังเกตุว่าในกรณีที่เกิดเหตุการณ์พระผู้ใหญ่กระทำการล่วงละเมิดทางเพศเด็กในบริเวณศาสนสถานขึ้น เจ้าอาวาสควรที่จะได้รับโทษตามกฎหมายหรือไม่ หากจงใจหรือประมาทเลินเล่อต่อหน้าที่ในการสอดส่องดูแลวัดและควบคุมดูแลพระภิกษุสามเณรในวัดสังกัดตน เพราะเจ้าอาวาสมีสถานะตามกฎหมายอาญา มีหน้าที่และความรับผิดชอบตามพระราชบัญญัติคณะสงฆ์ ที่ถือเสมือนเป็นเจ้าหน้าที่ของรัฐตามกฎหมาย เป็นผู้ที่มีอำนาจในการปกครองภายใน จึงน่าจะเป็นผู้ที่สามารถหาทางป้องกันหรือแก้ไขได้อย่างทันท่วงที หากมีสถานการณ์ที่เข้าข่ายของการเกิดเหตุการณ์การล่วงละเมิดทางเพศเด็ก

**4) กฎมหาเถรสมาคม (ฉบับที่ 17) พ.ศ.2536**

กฎมหาเถรสมาคม ข้อ 4[[6]](#footnote-6) บัญญัติให้พระอุปัชฌาย์เป็นผู้มีหน้าที่เป็นประธานและรับผิดชอบในการให้บรรพชาอุปสมบทตามบทบัญญัติแห่งกฎมหาเถรสมาคม และข้อ 14[[7]](#footnote-7) ได้บัญญัติถึงหน้าที่ของพระอุปัชฌาย์ที่ต้องงดเว้นการให้บรรพชาอุปสมบทแก่ผู้ที่มีลักษณะต้องห้าม ซึ่งจากการศึกษาเหตุการณ์การล่วงละเมิดทางเพศเด็กโดยนักบวชนั้น พบว่าหากไม่มีการดำเนินการทางกฎหมายใด ๆ กับผู้กระทำความผิด เป็นเหตุให้ผู้กระทำความผิดสามารถที่จะย้ายจากศาสนสถานหนึ่งไปยังอีกศาสนสถานหนึ่งเท่านั้น และสามารถทำการล่วงละเมิดทางเพศเด็กต่อไปได้อีก ซึ่งการล่วงละเมิดทางเพศเด็กนั้นถือเป็นการประพฤติผิดพระธรรมวินัยจนอาบัติ[[8]](#footnote-8) ถึงขั้นปาราชิก[[9]](#footnote-9) ตามพระธรรมวินัยแล้วไม่สามารถที่จะทำการบวชได้อีก แต่บุคคลเหล่านั้นได้กลับเข้ามาบวชใหม่ อันเป็นต้นเหตุในการเข้ามาเพื่อการล่วงละเมิดทางเพศเด็กและทำลายศาสนาซ้ำแล้วซ้ำเล่า ดังนั้น หากพระอุปัชฌาย์ได้ทำการตรวจสอบถึงประวัติของผู้ที่จะเข้าทำการบวชได้อย่างถี่ถ้วนแล้ว อาจช่วยลดปัจจัยเสี่ยงต่อการเกิดเหตุการณ์การล่วงละเมิดทางเพศเด็กที่จะขึ้นในศาสนสถานได้

**5) กลไกอื่นใดในประเทศไทย**

โฆษกสำนักพุทธศาสนาแห่งชาติ ได้กล่าวถึงมาตรการในการดูแลเด็กในระหว่างการบวชสามเณรภาคฤดูร้อนในสังคมไทยว่า วัดแต่ละแห่งจะมีอาจารย์เป็นผู้ทำหน้าที่ในการดูแลเด็ก ส่วนสำนักพุทธศาสนาไม่ได้มีหน้าที่ดูแลอะไรเป็นพิเศษ ผู้ที่มีหน้าที่สำคัญในการดูแลการจัดการวัฒนธรรมของบวชเรียนในภาคฤดูร้อนคือพุทธมณฑล ซึ่งจะมีการจัดบวชตามโครงการต่าง ๆ อยู่เป็นจำนวนมาก โดยตัวเลขจำนวนเด็กที่เข้ารับการบวชเณรมีประมาณแสนคนในแต่ละปี เนื่องจากทางสำนักพุทธศาสนามีเงินให้การสนับสนุน บางวัดก็มีจำนวนสามเณรเป็นจำนวนมากกว่าพันรูป แต่นั่นก็เป็นมาตรการในทางปฏิบัติภายในองค์กรเท่านั้น มิได้มีการบัญญัติเป็นลายลักษณ์อักษรทางกฎหมายแต่อย่างใด ดังนั้น จึงเป็นไปได้ว่าวัดในแต่ละท้องที่ก็อาจไม่ได้มีการปฏิบัติตามรูปแบบเดียวกันนี้ทั้งหมด

เมื่อปี 2561 ผู้อำนวยการสำนักเลขาธิการมหาเถรสมาคม รองโฆษกสำนักงานพระพุทธศาสนาแห่งชาติ (พศ.) ได้เปิดเผยถึงวิธีการดำเนินงานสำหรับการคุ้มครองพระพุทธศาสนา สำหรับการดำเนินการกับผู้ที่สร้างความเสื่อมเสียและเป็นภัยกับพระพุทธศาสนา รวมไปถึงพระสงฆ์ที่มีความประพฤติไม่เหมาะสม ว่านอกจากจะมีช่องทางในการร้องเรียนไปยังส่วนคุ้มครองพระพุทธศาสนาผ่านทางศูนย์ฮอตไลน์แจ้งภัยทางพระพุทธศาสนา แล้ว ขณะนี้ได้มีการสร้างแอปพลิเคชันแจ้งภัยทางพระพุทธศาสนาเพิ่มขึ้นอีกช่องทางหนึ่ง แต่ถึงแม้ว่าจะได้มีการสร้างแอปพลิเคชันดังกล่าวขึ้น แต่ก็เป็นไปเพื่อปกป้องพระพุทธศาสนาเท่านั้น มิได้มีเจตนาในการที่จะสร้างมาตรการในการปกป้องเด็กจากการถูกล่วงละเมิดทางเพศโดยพระสงฆ์แต่อย่างใด

**2.4 มาตรการทางกฎหมายและกลไกในต่างประเทศ สำหรับการป้องกันเด็กจากการถูกล่วงละเมิดทางเพศ**

**1) หลักสิทธิมนุษยชนสากลและอนุสัญญาว่าด้วยสิทธิเด็ก (Convention on the Rights of the Child: CRC)**[[10]](#footnote-10)

ตามหลักการสากลดังกล่าว เด็กทุกคนที่เกิดมาต้องได้รับความรักและความเอาใจใส่เลี้ยงดูอย่างมีประสิทธิภาพ ต้องได้รับการปกป้องคุ้มครองจากการใช้ความรุนแรงในทุกรูปแบบ เพื่อให้เด็กได้ใช้ชีวิตอยู่ในสังคมได้อย่างมีความสุขและเติบโตเป็นอนาคตที่ดีของสังคม โดยบิดามารดา ผู้ปกครอง รวมถึงผู้ใหญ่ทุกคนในสังคม ล้วนมีหน้าที่ตามกฎหมายและบทบาททางสังคม ในการที่จะอุปการะเลี้ยงดู อบรมสั่งสอน และคุ้มครองสวัสดิภาพเด็กที่อยู่ในความปกครองของตน ไม่ให้ตกอยู่ในภาวะอันตรายทั้งทางร่างกายและจิตใจ

**2) กลไกในต่างประเทศ**

ในปี 2560 พระสันตะปาปาฟรานซิส ประมุขแห่งศาสนจักรโรมันคาทอลิก ได้ยอมรับว่ากลไกของศาสนจักรนั้นขยับตัวเคลื่อนไหวอย่างเชื่องช้าในการตอบสนองปัญหาการล่วงละเมิดทางเพศเด็ก และวิธีปฏิบัติในแวดวงอำนาจของนักบวชในระดับปกครองก็ถูกวิพากษ์วิจารณ์มาโดยตลอด แต่ก็ไม่ได้เป็นที่รับรู้ต่อสาธารณะ โดยหลังจากที่พระผู้ใหญ่ทั้งหลายทราบเรื่องราวที่เกิดขึ้นแล้ว ก็ได้แต่เพียงโยกย้ายนักบวชผู้ล่วงละเมิดต่อเด็กจากโบสถ์แห่งหนึ่งไปสู่อีกแห่งหนึ่งครั้งแล้วครั้งเล่าเท่านั้น โดยเลือกที่จะปกปิดเรื่องราวดังกล่าวให้เงียบแทนการรายงานการกระทำผิดต่อเจ้าหน้าที่ตำรวจ ซึ่งส่งผลให้ปัญหาของการล่วงละเมิดทางเพศเด็กเหล่านี้ฝังรากลึกและส่งผลกระทบที่เลวร้ายมากยิ่งขึ้นไปอีก นอกจากนี้มโนธรรมสำนึกของศาสนจักรในเรื่องการล่วงละเมิดทางเพศเด็ก ปรากฏขึ้นในศาสนจักรอย่างค่อนข้างเชื่องช้า ตามที่รายงานโดยหนังสือพิมพ์ Washington Post

รายงานการศึกษาวิจัยเรื่องการล่วงละเมิดทางเพศต่อเด็กในศาสนจักรคาทอลิก (Child Sexual Abuse in the Catholic Church) ได้เปิดเผยขึ้นเมื่อปี พ.ศ.2560 โดยศูนย์วิจัยสากลของราชสถาบันเทคโนโลยีแห่งเมลเบิร์น (Center for Global Research at the Royal Melbourne Institute of Technology: RMIT) ระบุข้อมูลว่า การที่ศาสนจักรกำหนดให้นักบวชถือครองสถานภาพโสด หรือที่เรียกว่าศีลพรหมจรรย์ (Celibacy) เป็นปัจจัยเสี่ยงอันสูงสุดในการก่อให้นักบวชกระทำการล่วงละเมิดทางเพศเด็ก และการทำร้ายทางเพศต่อเด็กเคยมียอดพุ่งขึ้นสูงสุด แต่สามารถลดจำนวนลงได้ในช่วงปลาย พ.ศ.2513-2523 ซึ่งนั่นเป็นเพราะว่าเรื่องราวของการล่วงละเมิดทางเพศเด็กได้ถูกนำเสนอให้ปรากฏต่อเวทีสาธารณะมากยิ่งขึ้น ดังนั้น หากรัฐและสังคมได้มีการนำประเด็นของการล่วงละเมิดทางเพศเด็กให้กลายเป็นประเด็นสาธารณะได้มากเท่าไหร่ อาจส่งผลให้มีการพูดถึงปัญหาการล่วงละเมิดทางเพศเด็กและเกิดการตระหนักรู้ในสังคมได้มากยิ่งขึ้นเท่านั้น

เนื่องจากปัญหาการล่วงละเมิดทางเพศเด็กที่เกิดขึ้นในศาสนจักรเป็นจำนวนมาก ส่งผลให้สันตะปาปาฟรานซิสได้ประกาศอย่างเป็นทางการว่าจะยกเลิกระบบอุทธรณ์ต่อสำนักวาติกันสำหรับกรณีที่คดีล่วงละเมิดทางเพศต่อเด็กที่ได้รับการพิสูจน์แล้ว และได้สร้างแรงกดดันให้นักบวชในศาสนจักร โดยเฉพาะอย่างยิ่งนักบวชที่มีตำแหน่งสมณศักดิ์ชั้นสูงที่มีส่วนเกี่ยวข้องกับการล่วงละเมิดทางเพศ ไม่ว่าจะเป็นทางตรงจากการเป็นผู้กระทำผิดเอง หรือทางอ้อมโดยการปกปิดเรื่องราวดังกล่าว นอกจากนี้ยังได้ทำการเรียกประชุมสังฆราชจากทั่วทุกมุมโลก (Episcopal Conference) ในกรุงวาติกัน รวมไปถึงผู้เชี่ยวชาญด้านความรุนแรงทางเพศ และผู้ที่ตกเป็นเหยื่อจากการล่วงละเมิดทางเพศโดยบาทหลวง โดยจุดประสงค์ในการจัดการประชุมเป็นไปเพื่อการค้นหาแนวทางที่จริงจังสำหรับการรับประกันความปลอดภัยและการป้องกันการล่วงละเมิดทางเพศเด็กภายในโบสถ์ ซึ่งหัวใจหลักของการประชุม คือ 3 ประเด็นหลัก ได้แก่ ความรับผิดชอบ การตรวจสอบได้ และและความโปร่งใส จากการประชุมดังกล่าวได้มีการนำเสนอแนวทางในการป้องกันเพื่อไม่ให้เกิดการล่วงละเมิดทางเพศเด็กขึ้น คือ ระเบียบการปฏิบัติตัวของบาทหลวง การฝึกสังเกตพฤติกรรมที่เข้าข่ายการล่วงละเมิดทางเพศ และเพิ่มช่องทางการแจ้งเจ้าหน้าที่ตำรวจให้เข้ามาตรวจสอบหากเกิดเรื่องไม่เหมาะสมขึ้นภายในโบสถ์ โดยได้รับแรงบันดาลใจมาจากคำแนะนำของการรณรงค์ต่อต้านความรุนแรงต่อเด็กขององค์กรสุขภาพโลก และกล่าวเตือนพระสังฆราชว่าควรที่จะยกเลิกแนวความคิดในการปกปิดเรื่องการล่วงละเมิดทางเพศโดยคิดว่าเป็นการปกป้องชื่อเสียงของพระศาสนจักร

**3. สมมติฐานงานวิจัย (Assumption)**

เด็กที่เข้าทำการบวชทุกคนจำต้องตกอยู่ในภาวะเสี่ยงต่อการถูกล่วงละเมิดทางเพศโดยนักบวชในศาสนสถาน อันเนื่องมาจากการตกอยู่ในสถานการณ์ที่ไม่อาจปกป้องตนเองหรือต่อรองได้ แม้จะมีกฎหมายและมาตรการที่กำหนดถึงความผิดในเรื่องการล่วงละเมิดทางเพศเด็กแล้ว แต่ก็ยังขาดมาตรการหรือกลไกบางอย่างในทางป้องกัน ที่ทำให้ปัญหาเดิมยังคงเกิดขึ้นซ้ำซากและตลอดมา หากได้มีการศึกษามาตรการทางกฎหมายและกลไกในศาสนาอื่นหรือรัฐอื่น อาจค้นพบแนวทางที่สามารถนำมาพัฒนาและปรับปรุงมาตรการทางกฎหมายและกลไกของรัฐไทย หรืออาจได้เรียนรู้ข้อสังเกตและบทเรียนที่เกิดจากประสบการณ์อันล้มเหลวจากมาตรการบางประการได้

**วิธีดำเนินการวิจัย**

บทความนี้มุ่งศึกษาปัญหาเกี่ยวกับเหตุการณ์ล่วงละเมิดทางเพศต่อเด็กโดยนักบวชในศาสนสถาน โดยจะทำการศึกษาเฉพาะเหตุการณ์ที่เกิดขึ้นในประเทศไทย รวมไปถึงการเสาะแสวงหามาตรการทางกฎหมายและกลไกในการป้องกันเหยื่อทั้งที่มีในประเทศและต่างประเทศ โดยจะทำการรวบรวมและศึกษาเรื่องราวที่เกิดขึ้นในช่วงเวลา พ.ศ.2546 - 2562 เนื่องจากประเทศไทยได้ประกาศใช้พระราชบัญญัติคุ้มครองเด็กในราชกิจจานุเบกษาเมื่อวันที่ 2 ตุลาคม พ.ศ. 2546 จึงถือได้ว่าประเทศไทยได้มีการอนุวัติการตามอนุสัญญาว่าด้วยสิทธิเด็ก และนั่นคือจุดเริ่มต้นของการให้คำมั่นของรัฐไทยว่าจะปกป้องคุ้มครองสิทธิเด็กอย่างเป็นทางการ

**1. การรวบรวมข้อมูล** จะเป็นการเก็บรวบรวมข้อมูลผ่านการวิจัยเชิงเอกสาร (Documentary research) จากแหล่งข้อมูลดังนี้ คือ ข้อมูลระดับปฐมภูมิ (Primary Data) ได้แก่ ข่าวที่ปรากฏอันเกี่ยวข้องกับการล่วงละเมิดทางเพศเด็กโดยนักบวช และศึกษาข้อกฎหมายที่เกี่ยวข้องไม่ว่าจะเป็นบทบัญญัติของกฎหมายในประเทศ กฎหมายต่างประเทศ และกฎหมายระหว่างประเทศ ส่วนข้อมูลในระดับทุติยภูมิ (Secondary Data) จะเป็นการศึกษาผ่านเอกสารทางวิชาการ บทความทางวิชาการ รวมถึงงานวิจัยต่าง ๆ

**2. การวิเคราะห์ข้อมูล** จะใช้การวิเคราะห์ข้อมูลในเชิงคุณภาพ (Qualitative Research) ผ่านการศึกษาจากแหล่งข้อมูลต่าง ๆ ที่เกี่ยวข้องกับเหตุการณ์การล่วงละเมิดทางเพศเด็กโดยนักบวช รวมไปถึงเอกสารทางวิชาการ และงานวิจัยต่าง ๆ ที่เกี่ยวข้องกับมาตรการในการป้องกันกลุ่มเสี่ยงจากการถูกล่วงละเมิดทางเพศโดยนักบวช และวิเคราะห์ข้อกฎหมายที่เกี่ยวข้อง ไม่ว่าจะเป็นบทบัญญัติของกฎหมายในประเทศ กฎหมายต่างประเทศ และกฎหมายระหว่างประเทศ ว่าที่มีอยู่ในปัจจุบันสามารถที่จะป้องกันการล่วงละเมิดทางเพศเด็กที่อาจเกิดขึ้นได้หรือไม่ เพื่อที่จะเสาะแสวงหาถึงมาตรการทางกฎหมายในการป้องกันการล่วงละเมิดทางเพศเด็กโดยนักบวชที่มีประสิทธิภาพ

**ผลการวิจัย**

การล่วงละเมิดทางเพศเด็กโดยนักบวชในสังคมไทยยังคงเกิดขึ้นอยู่เป็นระลอก แม้ว่าจะได้มีการออกพระราชบัญญัติคุ้มครองเด็ก พ.ศ.2546 เพื่อเป็นมาตรการทางกฎหมายในทางป้องกัน แต่ก็เป็นเพียงมาตรการในเชิงคุ้มครองเด็กอย่างกว้าง ถูกใช้เป็นเพียงกรอบแนวคิดและไม่ได้มีการลงโทษจริง ส่วนในประมวลกฎหมายอาญาที่บัญญัติเอาไว้ว่าการล่วงละเมิดทางเพศเด็กเป็นความผิดนั้น ในอดีตมิได้มีการบัญญัติถึงการใช้สถานะหน้าที่หรือตำแหน่งในการล่วงละเมิดเด็กซึ่งเป็นเหยื่อแต่อย่างใด ดังนั้น เมื่อเด็กถูกนักบวชกระทำการล่วงละเมิดทางเพศ จึงเป็นเหตุให้สามารถปรับใช้เข้ากับการล่วงละเมิดทางเพศเด็กในกรณีปกติที่เป็นบุคคลธรรมดากระทำเท่านั้น ซึ่งปัญหาที่เกิดขึ้นนั้นเป็นเพราะการบัญญัติไม่ชัดเจนของประมวลกฎหมายอาญา กลไกในการบังคับใช้กฎหมายอย่างจริงจัง รวมไปถึงวัฒนธรรมทางสังคมที่ส่งผลและหล่อหลอมให้รัฐและองค์กรศาสนาไม่อาจควบคุมและดำเนินการลงโทษกับนักบวชผู้กระทำการล่วงละเมิดทางเพศเด็กได้อย่างมีประสิทธิภาพ

ต่อมาในปี 2562 ได้มีการบัญญัติแก้ไขเพิ่มเติมประมวลกฎหมายอาญา มาตรา 285 โดยเพิ่มกรณีของเด็กที่ถูกกระทำการล่วงละเมิดทางเพศว่าหากเป็นการกระทำในขณะที่อยู่ภายใต้อำนาจของผู้กระทำด้วยประการอื่นใด ผู้กระทำความผิดต้องรับโทษเพิ่มขึ้น โดยบทบัญญัติดังกล่าวสามารถที่จะนำมาปรับใช้กับกรณีของการที่นักบวชกระทำการล่วงละเมิดทางเพศเด็กในศาสนสถานได้

แต่ถึงแม้ว่าจะมีมาตรการทางกฎหมายที่กำหนดถึงความผิดในเรื่องการล่วงละเมิดทางเพศเด็กแล้วก็ตาม แต่ยังคงขาดมาตรการหรือกลไกในทางป้องกัน โดยมิได้มีการสร้างหลักประกันใดว่าเด็กทุกคนจะปลอดภัยจากการถูกล่วงละเมิดทางเพศตลอดเวลาตราบที่ยังคงอยู่ในศาสนสถาน ซึ่งหากทางภาครัฐและองค์กรศาสนาได้มีการสร้างมาตรการตรวจสอบและคัดกรองประวัติผู้ที่จะเข้าทำการบวช รวมไปถึงตรวจสอบสถานการณ์ภายในวัดอย่างถี่ถ้วนอย่างเป็นระบบ และอาจเพิ่มช่องทางการแจ้งเจ้าหน้าที่ตำรวจให้เข้ามาตรวจสอบหากเกิดเรื่องไม่เหมาะสมขึ้น ก็อาจช่วยลดปัจจัยเสี่ยงที่ก่อให้เกิดสถานการณ์เลวร้ายดังกล่าวขึ้นได้ อีกทั้งหากรัฐและสังคมได้นำประเด็นของการล่วงละเมิดทางเพศเด็กเหล่านี้ให้กลายเป็นประเด็นสาธารณะ อาจส่งผลให้มีการพูดถึงปัญหาการล่วงละเมิดทางเพศเด็กและเกิดการตระหนักรู้ในสังคมได้มากยิ่งขึ้น

**อภิปรายผล**

การล่วงละเมิดทางเพศเด็กนั้นเป็นที่ชัดเจนว่าเป็นการทำร้ายเด็กทั้งทางร่างกายและจิตใจอย่างร้ายแรง ซึ่งขัดต่อหลักการในเรื่องสิทธิเด็กและหลักสิทธิมนุษยชนสากล ในส่วนทางด้านร่างกายนั้น สามารถเห็นได้ชัดและอาจรักษาให้หายขาดได้ แต่ผลกระทบที่เกิดขึ้นทางด้านจิตใจของเด็กนั้นเป็นปัญหาต่อเนื่องที่มองไม่เห็นด้วยตาแต่อาจฝังลึกลงไปในจิตใจ และส่งผลร้ายในภายหลังอย่างต่อเนื่องจนกระทั่งเติบโตเป็นผู้ใหญ่ แต่ปัญหาการล่วงละเมิดทางเพศเด็กดังกล่าว กลับถูกผู้คนในสังคมมองข้าม โดยมองว่าเด็กชายนั้นไม่ได้รับความเสียหายเท่ากับเด็กหญิง และมักที่จะเลือกไม่ดำเนินการทางกฎหมายใด ๆ ต่อนักบวช โดยสิ่งสำคัญที่ส่งผลให้นักบวชสามารถกระทำการล่วงละเมิดทางเพศต่อไปได้อย่างไม่เป็นความผิด คือวัฒนธรรม ความเชื่อ และวาทกรรมในสังคมที่ทำให้เชื่อว่าสถาบันศาสนาและนักบวชเป็นสิ่งบริสุทธิ์ และหากนักบวชรายใดเป็นผู้ที่มีชื่อเสียงในสังคมด้วยแล้ว ยิ่งเป็นเหตุให้นักบวชเหล่านั้นยิ่งสามารถเพิ่มปัจจัยในการล่วงละเมิดทางเพศเด็กต่อไปได้อีก

เพื่อต้องการที่จะแก้ไขปัญหาเหล่านี้ ผู้ใหญ่ในสังคมทุกคนล้วนมีหน้าที่ในการปกป้องเด็กทุกคนจากการถูกล่วงละเมิดทางเพศ เพราะเด็กคือผู้ที่ไม่สามารถมีอำนาจต่อรองได้เทียบเท่าผู้ใหญ่ไม่ว่าจะด้วยสภาพร่างกายหรือจิตใจ รัฐซึ่งมีหน้าที่ในการปฏิบัติตามพันธกรณีของอนุสัญญาว่าด้วยสิทธิเด็ก มีหน้าที่ในการรับรองถึงสิทธิดังกล่าวและปกป้องเด็กจากการถูกล่วงละเมิดทางเพศ โดยจำต้องสร้างมาตรการทางกฎหมายในการปกป้องเด็กจากการถูกล่วงละเมิดทางเพศจากนักบวชในทุกรูปแบบที่อาจเกิดขึ้น ไม่ว่าจะด้วยการคัดกรองผู้ที่เข้ามาทำการบวชเป็นนักบวช การตรวจสอบระบบการจัดการดูแลศาสนสถาน คอยสอดส่องสถานการณ์ภายในวัด ซึ่งอาจช่วยลดปัจจัยเสี่ยงในการที่เด็กจะถูกล่วงละเมิดทางเพศจากนักบวชในศาสนสถานได้อย่างมีประสิทธิภาพ

**ข้อเสนอแนะ**

 1. รัฐและองค์กรศาสนาควรเพิ่มมาตรการทางกฎหมายในการตรวจสอบคัดกรองผู้ที่จะเข้าทำการบวช

 2. รัฐและองค์กรศาสนาควรเพิ่มช่องทางในการร้องเรียนถึงปัญหาการล่วงละเมิดทางเพศเด็ก ที่สามารถเป็นหลักประกันได้ว่าเด็กจะได้รับการปกป้องและเยียวยาได้อย่างมีประสิทธิภาพ

 3. รัฐและองค์กรศาสนาควรเพิ่มช่องทางในการตรวจสอบประวัติของนักบวชทั่วประเทศ ที่สังคมสามารถรับรู้ได้ว่าศาสนสถานใดมีนักบวชที่เคยกระทำความผิดดังกล่าวอยู่บ้าง

 4. รัฐและเอกชนควรมีการนำเสนอถึงปัญหาการล่วงละเมิดทางเพศเด็กที่เกิดขึ้นให้กลายเป็นประเด็นสาธารณะและเกิดความตระหนักรู้ในสังคม เพื่อให้หมั่นตรวจสอบสถานการณ์ที่เกิดขึ้นในชุมชนของตน ซึ่งอาจช่วยลดปัจจัยเสี่ยงในการเกิดเหตุการณ์การล่วงละเมิดทางเพศ และสร้างความเข้าใจในสังคมว่าการล่วงละเมิดทางเพศนั้นสามารถเกิดขึ้นได้กับเด็กทุกคน โดยมองข้ามวาทกรรมว่าศาสนาและนักบวชคือสิ่งบริสุทธิ์แต่เป็นองค์กรและบุคคลที่สามารถตรวจสอบได้ผ่านมาตรการทางกฎหมาย

**กิตติกรรมประกาศ**

งานวิจัยฉบับนี้สำเร็จลงได้ด้วยดี เนื่องจากได้รับความกรุณาอย่างสูงจากผู้ช่วยศาสตราจารย์ ดร.ทศพล ทัศนกุลพันธ์ อาจารย์ที่ปรึกษางานวิจัย คณะนิติศาสตร์ มหาวิทยาลัยเชียงใหม่ ที่กรุณาให้คำแนะนำปรึกษา ตลอดจนปรับปรุงแก้ไขข้อบกพร่องต่าง ๆ ด้วยความเอาใจใส่อย่างดียิ่ง ผู้วิจัยตระหนักถึงความตั้งใจจริงและความทุ่มเทของอาจารย์และขอกราบขอบพระคุณเป็นอย่างสูงไว้ ณ ที่นี้

ขอขอบพระคุณเจ้าของเอกสารและงานวิจัยทุกท่าน ที่ผู้วิจัยได้นำมาอ้างอิงในในการวิจัยจนกระทั่งงานวิจัยฉบับนี้สำเร็จลุล่วงไปได้ด้วยดี สำหรับข้อบกพร่องต่าง ๆ ที่อาจจะเกิดขึ้นนั้น ผู้วิจัยขอน้อมรับผิดเพียงผู้เดียว และยินดีที่จะรับฟังคำแนะนำจากทุกท่านที่ได้เข้ามาศึกษาเพื่อเป็นประโยชน์ในการพัฒนางานวิจัยต่อไป ผู้วิจัยหวังเป็นอย่างยิ่งว่าผลการวิจัยนี้จะเป็นประโยชน์แก่บุคลากรทางการศึกษา ตลอดจนจะเป็นประโยชน์ในการสร้างองค์ความรู้ทางด้านกฎหมายและสังคมต่อไป

ขอมอบความเป็นประโยชน์ทั้งหมดเหล่านี้ให้เป็นความกตัญญูกตเวทิตาคุณแด่บิดา มารดา และพี่สาว ที่ให้การอุปการะอบรมเลี้ยงดู ตลอดจนส่งเสริมการศึกษาและให้กำลังใจเป็นอย่างดี อีกทั้งขอขอบคุณเพื่อน ๆ ที่ให้การสนับสนุนและช่วยเหลือด้วยดีเสมอมา ผู้วิจัยรู้สึกซาบซึ้งในความกรุณาและความปรารถนาดีของทุกท่านเป็นอย่างยิ่ง จึงกราบขอบพระคุณและขอบคุณไว้ในโอกาสนี้

**เอกสารอ้างอิง**

อานันท์ กาญจนพันธุ์. (2552). คิดอย่างมิเชล ฟูโกต์ คิดอย่างวิพากษ์: จากวาทกรรมของอัตบุคคล ถึงจุด
 เปลี่ยนของอัตตา. เชียงใหม่: มหาวิทยาลัยเชียงใหม่.

นฤพนธ์ ด้วงวิเศษ. (2558). เส้นทางชีวิตของสามเณรและเด็กวัด กรณีศึกษา วัดในเขตพระนครและดุสิต
 กรุงเทพมหานคร. กรุงเทพฯ: ศูนย์มานุษยวิทยาสิรินธร.

สมบูรณ์ วัฒนะ. (2561, ธันวาคม 10). ปรัชญาอัตถิภาวนิยมของฟรีดริค นิตเช่ (Friedrich Nietzsche).
 [เว็บบล็อก]. สืบค้นจาก http://buddhistphilo.blogspot.com/2010/09/friedrich-nietzsche-
 1844-1900.html

Seksanrmutl. (2562, มกราคม 24). แนวคิดของฟูโกต์ว่าด้วยการศึกษาแบบโบราณคดี: Archaeology
 method. [เว็บบล็อก]. สืบค้นจาก https://phdcommunication.wordpress.com/2013/02/28/
 แนวคิดของฟูโกต์ว่าด้วย

นิธิ เอียวศรีวงศ์. (2554). ปาฐกถา 60 ปี เศรษฐศาสตร์ ธรรมศาสตร์. กรุงเทพฯ: โอเพ่นบุ๊กส์.

ปิยะฤทธิ์ พลายมณี. (2562, มกราคม 23). นิทซ์เช่: ในทัศนะ....หนึ่ง. [เว็บบล็อก]. สืบค้นจาก http://piyarith
 -tell.blogspot.com/2013/09/blog-post.html

พระปรียะพงษ์ คุณปัญญา. (2553). ปัญหาการล่วงละเมิดจริยธรรมของพระภิกษุสามเณรในสังคมไทยศึกษา
 เฉพาะกรณีการก่อคดีทางโลก. (วิทยานิพนธ์ปริญญามหาบัณฑิต, มหาวิทยาลัยมหิดล).

วิลาสินี พิพิธกุล. (2562, กุมภาพันธ์ 27). เมื่อ “ผู้ชาย” ถูกลวนลาม การคุกคามทางเพศที่มาแรง. [เว็บบล็อก].
​ สืบค้นจาก https://mgronline.com/qol/detail/9480000086211

Matthew Abrahams. (2019, August 10). Shambhala Investigation: Leader Sakyong Mipham
 Rinpoche Likely Committed Sexual Misconduct. [BLOG]. Retrieved from https://tricycle.
 org/trikedaily/shambhala-investigation/

1. จำนวนเด็กที่ถูกกระทำรุนแรงมีแนวโน้มเพิ่มขึ้น ข้อมูลจากศูนย์ช่วยเหลือสังคม (One-Stop Crisis Center - OSCC) เปิดเผยว่าใน พ.ศ. 2558 มีเด็กกว่า 10,000 คน เข้ารับการรักษาในโรงพยาบาลรัฐเนื่องจากความรุนแรง โดยประมาณสองในสามของเด็กเหล่านี้ถูกกระทำรุนแรงทางเพศ และเนื่องจากการทำงานของระบบการคุ้มครองเด็กยังมีข้อจำกัด จึงเป็นไปได้ว่ายังมีการล่วงละเมิดอีกมากที่ไม่ได้รับการรายงาน [↑](#footnote-ref-1)
2. พระราชบัญญัติคุ้มครองเด็ก พ.ศ.2546 มาตรา 26 “ภายใต้บังคับบทบัญญัติแห่งกฎหมายอื่น ไม่ว่าเด็กจะยินยอมหรือไม่ ห้ามมิให้ผู้ใดกระทำการ ดังต่อไปนี้

(1) กระทำหรือละเว้นการกระทำอันเป็นการทารุณกรรมต่อร่างกายหรือจิตใจของเด็ก..” [↑](#footnote-ref-2)
3. ประมวลกฎหมายอาญา (ฉบับที่ 27) มาตรา 277 “ผู้ใดกระทำชำเราเด็กอายุยังไม่เกินสิบห้าปีซึ่งมิใช่ภริยาหรือสามีของตน โดยเด็กนั้นจะยินยอมหรือไม่ก็ตาม ต้องระวางโทษจำคุกตั้งแต่ห้าปีถึงยี่สิบปี และปรับตั้งแต่หนึ่งแสนบาทถึงสี่แสนบาท

ถ้าการกระทำความผิดตามวรรคหนึ่ง เป็นการกระทำแก่เด็กอายุยังไม่เกินสิบสามปี ต้องระวางโทษจำคุกตั้งแต่เจ็ดปีถึงยี่สิบปี และปรับตั้งแต่หนึ่งแสนสี่หมื่นบาทถึงสี่แสนบาท หรือจำคุกตลอดชีวิต..” [↑](#footnote-ref-3)
4. ประมวลกฎหมายอาญา (ฉบับที่ 27) มาตรา 285 “ถ้าการกระทำความผิดตามมาตรา 276 มาตรา 277 มาตรา 277 ทวิ มาตรา 277 ตรี มาตรา 278 มาตรา 279 มาตรา 280 มาตรา 282 หรือมาตรา 283 เป็นการกระทำแก่บุพการี ผู้สืบสันดาน พี่น้องร่วมบิดามารดา หรือร่วมแต่บิดาหรือมารดา ญาติสืบสายโลหิต ศิษย์ซึ่งอยู่ในความดูแล ผู้อยู่ในความควบคุมตามหน้าที่ราชการ ผู้อยู่ในความปกครอง ในความพิทักษ์ หรือในความอนุบาล หรือผู้อยู่ภายใต้อำนาจด้วยประการอื่นใด ผู้กระทำต้องระวางโทษหนักกว่าที่บัญญัติไว้ ในมาตรานั้น ๆ หนึ่งในสาม” [↑](#footnote-ref-4)
5. พระราชบัญญัติคณะสงฆ์ มาตรา 37 “เจ้าอาวาส มีหน้าที่ดังนี้

(1) บำรุงรักษาวัด จัดกิจการและศาสนสมบัติของวัดให้เป็นไปด้วยดี

(2) ปกครองและสอดส่องให้บรรพชิตและคฤหัสถ์ที่มีที่อยู่ หรือพำนักอาศัยอยู่ในวัดนั้น ปฏิบัติตามพระธรรมวินัย กฎมหาเถรสมาคม ข้อบังคับ ระเบียบ หรือคำสั่งของมหาเถรสมาคม

(3) เป็นธุระในการศึกษาอบรมและสั่งสอนพระธรรมวินัยแก่บรรพชิตและคฤหัสถ์

(4) ให้ความสะดวกตามสมควรในการบำเพ็ญกุศล” [↑](#footnote-ref-5)
6. กฎมหาเถรสมาคม (ฉบับที่ 17) พ.ศ.2536 ข้อ 4 “พระอุปัชฌาย์ หมายความว่า พระภิกษุผู้ได้รับแต่งตั้งให้มีหน้าที่เป็นประธาน และรับผิดชอบในการให้บรรพชาอุปสมบทตามบทบัญญัติแห่งกฎมหาเถรสมาคมนี้” [↑](#footnote-ref-6)
7. ข้อ 14 “พระอุปัชฌาย์ต้องงดเว้นการให้บรรพชาอุปสมบทแก่คนต้องห้ามเหล่านี้

(1) คนทำความผิดหลบหนีอาญาแผ่นดิน

(2) คนหลบหนีราชการ

(3) คนต้องหาในคดีอาญา

(4) คนเคยถูกตัดสินจำคุกโดยฐานเป็นผู้ร้ายสำคัญ

(5) คนถูกห้ามอุปสมบทเด็ดขาดทางพระศาสนา...” [↑](#footnote-ref-7)
8. อาบัติ หมายถึง โทษที่เกิดจากการล่วงละเมิดสิกขาบทหรือข้อห้ามแห่งภิกษุ มีโทษ 3 สถาน คือ 1) โทษสถานหนัก ทำให้ภิกษุผู้ต้องอาบัติขาดจากความเป็นภิกษุทันที ได้แก่ อาบัติปาราชิก 2) โทษสถานกลาง ทำให้ภิกษุผู้ต้องอาบัติต้องอยู่กรรมก่อนจึงจะ พ้นโทษ ได้แก่ อาบัติสังฆาทิเสส และ 3) โทษสถานเบา ทำให้ภิกษุผู้ต้องอาบัติที่ต่ำกว่าอาบัติสังฆาทิเสสต้องปลงอาบัติคือต้องบอกอาบัติของตนแก่ภิกษุด้วยกัน ได้แก่ อาบัติปาจิตตีย์ [↑](#footnote-ref-8)
9. ปาราชิก หมายถึง อาบัติขั้นหนักที่สุดในพระวินัย เมื่อภิกษุล่วงละเมิดแม้เพียงข้อใดข้อหนึ่งต้องขาดจากความเป็นภิกษุทันที จะบวชเป็นภิกษุอีกไม่ได้ มี 4 ข้อ คือ 1) เสพเมถุน 2) ลักทรัพย์ 3) ฆ่ามนุษย์ และ 4) อวดอุตริมนุสธรรม [↑](#footnote-ref-9)
10. อนุสัญญาว่าด้วยสิทธิเด็ก (Convention on the Rights of the Child: CRC) คือ ข้อตกลงระหว่างประเทศที่จัดทำขึ้นโดยสหประชาชาติ (คณะกรรมาธิการด้านสิทธิมนุษยชน) และได้รับการรับรองจากที่ประชุมสมัชชาสหประชาชาติ (United Nations General Assembly) ในปี พ.ศ.2532 และได้กำหนดมาตรฐานสิทธิมนุษยชนของเด็ก เพื่อช่วยให้ประเทศต่าง ๆ ให้ความคุ้มครองดูแลเด็กได้อย่างเหมาะสม [↑](#footnote-ref-10)